जमीन कम, हाॅस्टल-क्वार्टर नहीं बनेंगे
नाथिया नवांगांव में पॉलीटेक्नीक काॅलेज बन रहा है। काॅलेज प्रबंधन ने 10 एकड़ जमीन की मांग की थी, लेकिन उसे सिर्फ ढाई एकड़ जमीन ही मिल पाई है। वन विभाग से मिली आधे से भी कम जमीन पर कॉलेज बनाने का काम चल रहा है। जमीन की कमी के चलते हाॅस्टल, स्टाफ क्वार्टर और कई निर्माण नहीं हो पाएंगे।
जनपद कार्यालय के पास वैकल्पिक रूप से पुराने सरकारी भवन में फिलहाल पॉलीटेक्नीक कॉलेज चल रहा है। यह जगह काफी छोटी पड़ती है। नए कॉलेज भवन के लिए 8.58 करोड़ रुपए की स्वीकृति मिली है। निर्माण के लिए नाथिया नवागांव के पास नेशनल हाईवे के किनारे जमीन दी गई है। भवन पीडब्ल्यूडी बना रहा है। कॉलेज बनाने के लिए 10 एकड़ जमीन मिलनी थी, लेकिन प्रबंधन को सिर्फ ढाई एकड़ जमीन ही मिली है।
मौके पर वन भूमि होने के कारण पूरी जमीन नहीं मिल पाई है। काॅलेज प्रबंधन के अनुसार जितनी जमीन मिली है, उसमें इलेक्ट्रानिक्स, मैकेनिकल, सिविल स्टडी के लिए क्लास रूम, हाॅल, वर्कशाप, प्रशासनिक भवन ही बन पाएगा।
काॅलेज भवन की सुरक्षा के लिए बाउंड्रीवॉल, प्ले ग्राउंड, हाॅस्टल, स्टाफ क्वार्टर नहीं बन पाएगा। हाॅस्टल नहीं होने पर दूर से आने वाले छात्रों को आवासीय व्यवस्था में दिक्कत होगी। स्टाफ क्वार्टर नहीं होने से भी दिक्कत होगी।
2015 में होना था तैयार फंड की कमी, काम अटका
काॅलेज भवन अभी तक बनकर तैयार हो जाना था। अक्टूबर 2013 को काॅलेज भवन के लिए पीडब्ल्यूडी को वर्क आर्डर हुआ था। अक्टूबर 2015 तक काम पूरा हो जाना था, जो अब तक अधूरा है। विभाग के अनुसार पूरी रकम एक साथ नहीं मिलने के कारण काम प्रभावित होना बताया जा रहा है।
कांकेर। निर्माणाधीन काॅलेज भवन।
प्रशासन व अधिकारियों को दी जानकारी
आबंटित भूमि वन क्षेत्र में आने के कारण पूरी जमीन काॅलेज प्रबंधन को नहीं मिल पाई है। हाॅस्टल, प्ले ग्राउंड, स्टाफ क्वार्टर व बाउंड्रीवॉल नहीं बन पाएगी। जिला प्रशासन को जानकारी देकर वन विभाग से पूरी जमीन दिलाने कहा गया है। रायपुर में विभाग के आयुक्त को भी जानकारी दी गई है। के राय, प्राचार्य, पॉलीटेक्नीक काॅलेज
जितनी जमीन मिली, उतने में हो रहा काम
पॉलीटेक्नीक कॉलेज बनाने के लिए पूरी जमीन विभाग को नहीं मिल पाई है। जितनी जमीन मिली है, उसमें निर्माण चल रहा है। वायएस कतलाम, सब इंजीनियर
kas_Deva hin_Deva hin_Deva hin_Deva hin_Deva hin_Deva hin_Deva mai_Deva hin_Deva hin_Deva hin_Deva hin_Deva